2. METODIKA IR PRIEMONĖS

Naudodamasi internetiniais klausimynais, Komisija surinko nuomones savo veiksmų gairių ir viešų internetinių konsultacijų (VIK) temomis. Nuomonės apie veiksmų gaires buvo išnagrinėtos kiekybiniu ir kokybiniu aspektais, siekiant nustatyti iššūkius, galimybes ir veiksmų prioritetus. Per viešas internetines konsultacijas buvo užduodami uždari klausimai (respondentai turėjo atsakydami rinktis iš anksto nustatytus atsakymus iš pateikiamų variantų) ir atviri klausimai (į juos jie galėjo atsakyti laisvai, naudodami iki 1 000 ženklų vienam atsakymui). VIK klausimyne didžiausias dėmesys skirtas trims pagrindiniams aspektams: i) nūdienos kaimo vietovėms, ii) ateities kaimo vietovėms ir iii) kaimo vietovių valdymui.

Keletas specialios „Eurobarometro“ apklausos Nr. 504 klausimų buvo apie kaimo vietovių padėtį, pokyčius 2009–2020 m., taip pat apie kaimo plėtros (bendros žemės ūkio politikos (BŽŪP) antrojo ramsčio) tikslus. Ši apklausa vyko 27 ES valstybėse narėse nuo 2020 m. rugpjūčio 3 d. iki rugsėjo 15 d. Iš viso apklausti 27 237 skirtingų socialinių ir demografinių kategorijų ES piliečiai; dauguma jų apklausti tiesiogiai jų gimtąja kalba. Dėl COVID-19 ir vėlesnių sveikatos apsaugos ir saugos priemonių poveikio kai kuriose šalyse tiesioginės apklausos buvo neįmanomos arba įmanomos tik tam tikru mastu, tad jos pakeistos internetinėmis apklausomis. 2021 m. balandžio 9–18 d. 27 ES valstybėse narėse taip pat vyko specialioji greitoji „Eurobarometro“ apklausa Nr. 491, surengta siekiant įvertinti prioritetus, į kuriuos ilgalaikėje kaimo vietovių vizijoje turėtų būti sutelktas dėmesys. Telefonu buvo apklaustas iš viso 25 841 ES pilietis. Apklausa apėmė šias temas: 1) ES investicijos į kaimo vietoves, 2) transportas ir jungtys su kaimo vietovėmis, 3) COVID-19 pandemijos padariniai, 4) aplinkos problemos kaimo vietovėse, 5) kaimo gyventojų aktyvumas.

Ilgalaikės vizijos iniciatyva taip pat buvo pristatyta per keletą visoje ES įvykusių renginių, surengtų siekiant sužinoti kaimo suinteresuotųjų subjektų ir regioninės bei vietos valdžios institucijų nuomones. Per kiekvieną renginį Komisijos atstovai užfiksavo pagrindines akcentuojamas problemas. Taip pat vyko tikslinės konsultacijos su nacionalinėmis valdžios institucijomis, vykdančiomis veiklą kaimo plėtros srityje, Kaimo plėtros valdymo komitete ir su kaimo plėtros suinteresuotaisiais subjektais Pilietinio dialogo kaimo plėtros klausimais grupėje bei per ES kaimo plėtros tinklų susitikimus. Per Europos kaimo plėtros tinklo (EKPT) įsteigtos Ilgalaikės kaimo vizijos teminės grupės posėdžius vyko bendros vizijos plėtojimui skirtas perspektyvų tyrimas, kuriam vadovavo Jungtinis tyrimų centras.

Be to, Komisija, padedant EKPT, parengė praktinių seminarų paketą „Sveiki prisijungę prie mūsų kaimo!“, parengtą 22 ES kalba ir pateiktą interneto svetainėje, – joje nacionaliniai kaimo plėtros tinklai (NKPT) ir kiti kaimo suinteresuotieji subjektai galėjo parsisiųsti medžiagą, kurią naudodamiesi jie galėjo surengti bendruomenines vietos lygmens diskusijas apie savo vietovę ir jos tikėtiną bei pageidaujamą plėtrą nuo dabar iki 2040 m. Apie rezultatus Komisijai pranešta pateikiant rezultatų anketą, kurioje apibendrinami praktinio seminaro diskusijų rezultatai. NKPT pritaikė medžiagą prie savo vietos sąlygų ir turimo laiko bei kitų išteklių. Vienos grupės labai griežtai laikėsi šablonų, kitos naudojo juos laisviau, kai kurios sukūrė papildomų kūrybiškų būdų išsiaiškinti, kaip kaimo gyventojai mato Europos kaimo vietovių ateitį 2040 m. Dėl COVID-19 pandemijos beveik visi praktiniai seminarai vyko virtualiai, o ne įprastu būdu. Papildomos informacijos apie rezultatus galima rasti EKPT ataskaitoje „Rural Voices: A qualitative analysis of the findings from stakeholder workshops contributing to the Long-term Vision for Rural Areas“.

Įvairių krypčių konsultacijų rezultatai galiausiai buvo pristatyti, aptarti su suinteresuotaisiais subjektais ir toliau išplėtoti per 2021 m. kovo 22–26 d. vykusią didelio masto internetinę dalyvaujamąją konferenciją „Kaimo vizijos savaitė. Europos kaimo vietovių ateities įsivaizdavimas“, kurią surengė EKPT, glaudžiai bendradarbiaudamas su Komisija. Taip pat buvo surengti atskiri praktiniai seminarai svarbiomis temomis (8 dalyvaujamieji praktiniai seminarai, darbiniai plenariniai posėdžiai, 11 neoficialių renginių, EKPT ceremonija „Kaimo įkvepiančių idėjų apdovanojimai“, t. y. platforma, kurioje įvairūs suinteresuotieji subjektai ir tinklai pristatė su vizija susijusią savo veiklą ir iniciatyvas). Tikslas buvo suteikti kuo daugiau galimybių dalyviams tarpusavyje keistis nuomonėmis ir nustatyti bendrą požiūrį į suinteresuotųjų subjektų siekius, susijusius su kaimo vietovių vizija. Su visais renginio pristatymais ir informacija galima susipažinti EKPT svetainėje.

3. KONSULTAVIMOSI VEIKLA

a) Konsultacijos dėl Komisijos veiksmų gairių

Per konsultacijas dėl vizijos įgyvendinimo veiksmų gairių pareikšti nuomones buvo galima nuo 2020 m. liepos 22 d. iki rugsėjo 9 d. Atsiliepė iš viso 198 suinteresuotieji subjektai, įskaitant regioninių interesų atstovus, teminius tinklus, tarptautines organizacijas, (nacionalines, regionines ir vietos) valdžios institucijas, piliečių organizacijas, akademinę bendruomenę ir pavienius piliečius.

Didžioji dalis pateiktų pozicijos dokumentų buvo susiję su iniciatyvos turiniu, o ne su pačiomis veiksmų gairėmis (kuriose didžiausias dėmesys sutelktas į procesą). Bet kuriuo atveju į suinteresuotųjų subjektų indėlį į šią veiklą buvo atsižvelgta nagrinėjant viešų internetinių konsultacijų (VIK) rezultatus.

b) Viešos internetinės konsultacijos (VIK)

Per viešas konsultacijas, vykusias nuo 2020 m. rugsėjo 7 d. iki lapkričio 30 d., gauti iš viso 2 326 atsakymai iš visų 27 valstybių narių ir 87 pozicijos dokumentai iš įvairių suinteresuotųjų subjektų.

Kalbant apie atsiliepusių suinteresuotųjų subjektų kategorijas, 62 proc. buvo piliečiai (52 proc. iš jų nurodė, kad gyvena kaimo vietovėje, o 9 proc. – atokioje kaimo vietovėje), 9 proc. – įmonės ir asociacijos, 5 proc. – akademinės ir mokslinių tyrimų institucijos, 9 proc. – valdžios institucijos, 7 proc. – NVO, 5 proc. – kaimo plėtros tinklai ir 2 proc. – kiti respondentai.

Siekiant papildyti VIK rezultatus reprezentatyviomis ES gyventojų nuomonėmis, 2021 m. balandžio mėn. buvo atlikta greitoji „Eurobarometro“ apklausa.

Su VIK rezultatais galima susipažinti viešų konsultacijų dėl ilgalaikės kaimo vietovių vizijos faktų suvestinėje „Factual Summary on the public consultation on the long/term vision for rural areas“ ir viešų konsultacijų dėl ilgalaikės kaimo vietovių vizijos apibendrinamojoje ataskaitoje „Synthesis of the online public consultation on the Long term Vision for Rural Areas“.

c) „Eurobarometro“ apklausos

Beveik visi specialioje „Eurobarometro“ apklausoje Nr. 504 dalyvavę respondentai (95 proc., +3 procentiniai punktai nuo 2017 m.) mano, kad žemės ūkis ir kaimo vietovės yra svarbūs ateičiai. Kalbant apie ilgesnę tendenciją, nuo 2009 m. jų dalis išaugo penkiais procentiniais punktais.

Respondentų buvo klausiama, ar padėtis kaimo vietovėse jų šalyje pagerėjo, pablogėjo ar liko beveik tokia pati, kaip ir prieš dešimt metų. Didesnė respondentų dalis mano, kad padėtis pagerėjo, kalbant apie prieigą prie sparčiojo interneto jungčių ir transporto infrastruktūrą, jungiančią kaimo vietoves su miestais. Dėl darbo galimybių ir sveikatos paslaugų, santykinė dauguma respondentų atsakė priešingai, teigdami, kad padėtis pablogėjo (3 paveikslas).